Template:প্রবেশদ্বার:জীবনী/নির্বাচিত জীবনী - Wikipedia

# Template:প্রবেশদ্বার:জীবনী/নির্বাচিত জীবনী

### উইকিপিডিয়া, মুক্ত বিশ্বকোষ থেকে

রবীন্দ্রনাথ ঠাকুর, ১৯১৫ সালে তোলা ছবি

রবীন্দ্রনাথ ঠাকুর (৭ই মে, ১৮৬১-৭ই আগস্ট, ১৯৪১) (২৫শে বৈশাখ, ১২৬৮ব.-২২শে শ্রাবণ, ১৩৪৮ব.) বাংলা সাহিত্যের দিকপাল কবি, ঔপন্যাসিক, গল্পকার, গীতিকার, সুরকার, নাট্যকার ও দার্শনিক। ঊনবিংশ শতাব্দীর শেষ ভাগ থেকে বিংশ শতাব্দীর মধ্যভাগ পর্যন্ত রবীন্দ্রনাথ বাংলা সাহিত্যে এক যুগান্তকারী পরিবর্তনের সূচনা করেন। তিনি তাঁর গীতাঞ্জলী কাব্যগ্রন্থের জন্য ১৯১৩ সালে নোবেল পুরষ্কার লাভ করেন। বাংলা ভাষা ও সংস্কৃতি তার সারা জীবনের কর্মে সমৃদ্ধ হয়েছে। বিশ্বের বাংলা ভাষাভাষীদের কাছে তিনি বিশ্বকবি, কবিগুরু ও গুরুদেব নামে পরিচিত। তিনি বিশ্বের একমাত্র কবি যিনি দুটি দেশের জাতীয় সঙ্গীতের রচয়িতা। বলা যায় তাঁর হাতে বাঙ্গালীর ভাষা ও সাহিত্য,শিল্পকলা ও শিল্প চেতনা নতুনভাবে নির্মিত হয়েছে।

এগারো বছর বয়সে রবীন্দ্রনাথের উপনয়ন হয়। এর ঠিক পরেই রবীন্দ্রনাথ ও তাঁর পিতা ফেব্রুয়ারি ১৪, ১৮৭৩ এ কয়েক মাসের জন্য ভারতবর্ষের সর্বত্র ভ্রমণে বের হন। এসময় তাঁরা শান্তিনিকেতন, অম্রিতসর ঘুরে হিমালয়ের পাদদেশের ডালহৌসি হিল স্টেশনে আসেন। এখানে রবীন্দ্রনাথ ইতিহাস, জ্যোতির্বিদ্যা, আধুনিক বিজ্ঞান, সংস্কৃত ভাষা, এবং কালীদাস এর কবিতার উপরে পড়াশোনা করেন। ১৮৭৭ সালে রবীন্দ্রনাথ বেশ কিছু কাব্য রচনা করে সাড়া জাগান। এর মধ্যে রয়েছে মৈথিলি রীতিতে লেখা একটি মহাকাব্য। তিনি অবশ্য মজা করে দাবী করেছিলেন যে এটা সদ্য আবিষ্কৃত ১৭শ শতাব্দীর বৈষ্ণব কবি ভানু সিংহের লেখা। বাংলা ভাষায় রবীন্দ্রনাথের লেখা প্রথম ছোট গল্প ভীখারিনী লেখা হয় ১৮৭৭ সালে। তিনি ১৮৮২ সালে সন্ধ্যা সঙ্গীত নামের কাব্যগ্রন্থ লেখেন, যার মধ্যে তাঁর প্রখ্যাত কবিতা নির্ঝরের স্বপ্নভঙ্গ অন্তর্গত।

১৮৯০ সালে রবীন্দ্রনাথ তাঁর স্ত্রী ও সন্তানদের সাথে পারিবারিক জমিদারী দেখাশোনা করার জন্য কুষ্টিয়ার শিলাইদহে(বর্তমানে বাংলাদেশে অবস্থিত) চলে আসেন। এখানে রবীন্দ্রনাথের দিন কেটেছে পদ্মা নদীতে বজরায় নৌকাভ্রমণে আর জমিদারী পরিচালনায়। তাঁর সাধনা পর্ব (১৮৯১-১৮৯৫, রবীন্দ্রনাথের প্রকাশিত পত্রিকার নামানুসারে) ছিল তাঁর জীবনের সবচেয়ে সৃজনশীল সময়গুলির অন্যতম। তিন খন্ডে লেখা গল্পগুচ্ছের ৮৪টি গল্পের অর্ধেকেরও বেশী লেখা হয়েছে রবীন্দ্রনাথের এই শিলাইদহে থাকার সময়ে। সমসাময়িক পূর্ববঙ্গের গ্রামীণ জীবন, সংস্কৃতি ইত্যাদি তাই রবীন্দ্রনাথের এসময়কার সাহিত্যকর্মে ফুটে উঠেছে। শিলাইদহে অবস্থান কালে কবি তার গীতাঞ্জলী কাব্যগ্রন্থের ইংরেজী অনুবাদ শুরু করেন। ...আরও দেখুন

'http://bn.wikipedia.org../../../%E0%A6%AA/%E0%A7%8D/%E0%A6%B0/Template%7E%E0%A6%AA%E0%A7%8D%E0%A6%B0%E0%A6%AC%E0%A7%87%E0%A6%B6%E0%A6%A6%E0%A7%8D%E0%A6%AC%E0%A6%BE%E0%A6%B0%7E%E0%A6%9C%E0%A7%80%E0%A6%AC%E0%A6%A8%E0%A7%80_%E0%A6%A8%E0%A6%BF%E0%A6%B0%E0%A7%8D%E0%A6%AC%E0%A6%BE%E0%A6%9A%E0%A6%BF%E0%A6%A4_%E0%A6%9C%E0%A7%80%E0%A6%AC%E0%A6%A8%E0%A7%80_5cec.html' থেকে আনীত

##### Views

- Template
- আলোচনা
- বর্তমান সংশোধন

##### অনুসন্ধান